I 2023 hæves fiskekvoterne i Nordsøen og Skagerrak på flere fiskearter med alt sandsynlighed.

Næste år kan de nordjyske fiskere få flere fisk i nettet, når de sejler ud i Skagerrak og Nordsøen. Det er resultatet af en aftale, der er blevet indgået blandt EU’s fiskeriministre, som vil hæve fiskekvoterne på blandt andet torsk, kuller og mørksej i de nordjyske farvande i 2023. - Vi er helt klart glade. Det kommer forhåbentligt til at betyde en større indtjening, fordi de kan fange mere, siger Claus Hjørne Pedersen, der er formand for kreds Nord i Danmarks Fiskeriforening. Den endelige aftale er ikke helt på plads endnu, men indtil videre er resultatet af forhandlingerne, at torskekvoten i Nordsøen og Skagerrak fra næste år bliver hævet med 63 procent. Flere kvoter hæves betydeligt - Det synes vi godt om. Det er nogle af vores væsentlige arter som torsk, kuller og mørksej, hvor kvoterne hæves. Nu begynder kvoterne at afspejle det, fiskerne har set i noget tid, siger Claus Hjørne Pedersen. Udover at torskekvoten hæves i det nye år, så tyder aftalen også på, at kullerkvoten hæves med 30 procent. - Nu skal vi se de endelige aftaler og nogle gange ligger djævlen i detaljen, men overordnet er der nogle virkelige positive træk, siger Claus Hjørne Pedersen. Mens flere arters kvoter med alt sandsynlighed bliver hævet i 2023, så vil kvoten også blive reduceret på andre arter. - Den her del af kvoteforhandlingerne er vi klart tilfredse med. Nu venter vi spændt på, at EU og Norge bliver enige om kvoter i Skagerrak, siger Claus Hjørne Pedersen.